Gulshan Kumar

Gulshan Kumar Dua (5. toukokuuta 1956 – 12. elokuuta 1997) oli intialainen liikemies, joka perusti T-Series-levy-yhtiön (Super Cassettes Industries Ltd.), sekä Bollywood-elokuvatuottaja. Hän perusti T-Seriesin 1980-luvulla ja vakiinnutti levy-yhtiön aseman markkinoilla 1990-luvulla. 

Vuonna 1997 hänet murhattiin, tekijöinä  D-Company-rikollisjärjestö Mumbain alamaailmasta. Hänen kuolemansa jälkeen T-Seriesiä ovat sittemmin johtaneet hänen nuorempi veljensä Krishan Kumar ja poika Bhushan Kumar. Hänen tyttärensä Tulsi Kumar ja Khushali Kumar ovat playback-laulajia.

Elämäkerta 
Gulshan Kumar Dua oli Chandrabhan Kumar Duan poika. Chandrabhan oli hedelmämehukauppias, joka työskenteli Daryaganjin kaupunginosassa Delhin sydämessä. Dua alkoi työskennellä isänsä kanssa jo varhaisesta iästä lähtien. Hän oli harras uskovainen  noudattaen hindulaisuuden Shaivismi-suuntausta, erityisesti seuraten Shri Shiv Jin -jumalaa ja Devi Parvati -jumalatarta. 

Dua muutti urapolkuaan hänen perheensä hankittua myymälän, missä myytiin levyjä ja halpoja C-kasetteja. Tämä ennakoi valtavan musiikkiimperiumin alkamista.

Musiikkiliiketoiminta ja elokuvaura 
Gulshan Kumar käynnisti oman C-kasettiyrityksensä, nimellä Super Cassettes Industries Ltd., josta tulikin pian kannattavaa liiketoimintaa. Hän aloitti musiikkituotantoyrityksensä Noidassa. Liiketoiminnan kasvaessa hän siirtyi Mumbaihin. 

Hänen ensimmäinen Bollywood-elokuvansa oli Lal Dupatta Malmal Ka vuonna 1989. Seuraava suuri hittielokuva Aashiqui, on vuodelta 1990. Elokuva muistetaan erityisesti duo Nadeem-Shravanin musiikista. Hänen muihin elokuviinsa kuuluivat Bahaar Aane Tak, Dil Hai Ke Manta Nahin, Ayee Milan Ki Raat, Meera Ka Mohan, Jeena Marna Tere Sang ja Bewafa Sanam.

T-Series levy-yhtiö 
Gulshan Kumarin elämän aikana T-Series nousi yhdeksi Intian suurimmista levy-yhtiöistä. Se yhä edelleen merkittävä levy-yhtiö maassa.

T-Series hallitsee yli 70-80%:n osuutta Intian musiikkimarkkinasta. Kansainvälisillä markkinoilla T-Seriesin liikevaihto ylittää 4,2 miljoonaa dollaria ja sillä on vientiä 24 eri maassa kuudella eri mantereella. Intiassa se on suurin jakeluverkosto yli 2500 jälleenmyyjällään.

Salamurha ja kuolema 
Gulshan Kumar Dua kuoli 12. elokuuta 1997 ampumavälikohtauksessa Jeeteshwar Mahadev Mandirin ulkopuolella, Shivalle omistetussa hindutemppelissä, missä hän vieraili päivittäin. Temppeli sijaitsee Jeet Nagarissa, Andherin länsiosassa Mumbaissa. Häntä ammuttiin yhteensä 16 kertaa. 

Salamurhan päivänä hänen Uttar Pradeshin hallitukselta saama henkivartijansa oli sairaana. Hän oli aiemmin saanut kaksi uhkauspuhelua, 5. ja 8. elokuuta 1997. Kumar oli kieltäytynyt maksamasta kiristysrahoja. Palkkatappajat, Rauf ja Abdul Rashid, olivat seuranneet Kumaria kuukauden ajan, mutta eivät olleet edenneet aseellisen henkivartijan takia. Kello 10.40, palatessaan temppelistä, Gulshan Kumar Dua kohtasi yhden salamurhaajan, joka sanoi hänelle: "Bahut puja kar li, ab upar ja ke karna". (suom. "Olet tehnyt tarpeeksi pujaa, tee sitä nyt siellä ylhäällä"). Ampumisen jälkeen Kumar oli yhä elossa ja etsi turvaa läheisistä taloista, mutta asukkaat eivät päästäneet häntä sisään. Hänen kuljettajansa Surajia ammuttiin molempiin jalkoihin hänen yrittäessään suojata Kumaria.

Mumbain alamaailman rikollisjärjestön, D-Companyn, katsotaan olevan vastuussa salamurhasta. Intian poliisi syytti myös musiikkiduo Nadeem-Shravanin elokuvasäveltäjä Nadeem Saifia siitä, että hän olisi maksanut murhan henkilökohtaisen kiistan vuoksi ja paennut maasta murhan jälkeen. Kuitenkin 9. tammikuuta 2001 Abdul Rauf "Raja" Merchant tunnusti olevansa murhaaja. 29. huhtikuuta 2002 tuomari M. L. Tahilyani tuomitsi Raufin elinkautiseen vankeuteen ja todeten, ettei hänelle määrätä kuolemanrangaistusta, koska syyttäjä ei ollut kyennyt osoittamaan, että Rauf oli palkkamurhaaja. Poliisi väitti, että Nadeem Saif maksoi Abu Salemille, joka oli intialaisen terroristin Dawood Ibrahimin tunnettu kumppani, Gulshan Kumar Duan murhan ja Saifin valinneen Raufin tehtävään. Poliisi väitti, että oli vain sattumaa, että Ibrahim ja Abu Salem olivat samanaikaisesti jo suunnittelleet Kumar Duan murhaa, hänen kieltäydyttyään maksamasta suojelurahaa D-Companylle osana kiristysyritystä. Perheen toiveiden mukaisesti Gulshan Kumar Dua hindulaisten tapojen mukaisesti tuhkattiin shmashanassa Delhissä.

Intian poliisin syytösten jälkeen Nadeem Saif pakeni Britanniaan. Vuonna 2001 tapaus siirrettiin Lontoon korkeimpaan oikeuteen, joka hylkäsi Intian hallituksen pyynnön luovuttamisesta sillä perusteella, että Saifia vastaan ei ollut olemassa prima facie, eli alustavaa tapausta. Elokuussa 2001 syyttäjän päätodistaja, Mohammed Ali Hussain Shaikh, joka oli aiemmin väittänyt, että Saifi osallistui murhaan, muutti todistustaan sanoen, että hän ei tuntenut Saifia eikä ollut koskaan nähnyt häntä. Abu Salem kielsi myös Nadeemin osallistumisen murhaan Intian kansallisessa televisiossa. Saifi vapautettiin neljässä eri tuomioistuimessa, mukaan lukien Britannian parlamentin ylähuoneessa ja Mumbain tuomioistuimessa. Saifi hankki lopulta Ison-Britannian kansalaisuuden ja muutti myöhemmin Dubaihin, jossa hän pitää menestyvää hajuvesiliiketoimintaa.

Abdul Rauf alias Daud Merchant tuomittiin vuonna 2002 Gulshan Kumarin murhasta. Hän pakeni Intiasta, kun Bombayn korkein oikeus päästi hänet ehdonalaiseen vapauteen vuonna 2009. Hänet luovutettiin Bangladeshista Intiaan vuonna 2016. Häntä pidetään tällä hetkellä korkean turvallisuustason Arthur Road -vankilassa Mumbaissa.

1980-luvun lopulla ja 90-luvun alussa Mumbain mafia sekä kiristykset vaikuttivat merkittävästi Bollywoodiin. Järjestäytyneen rikollisuuden vaikutus elokuvateollisuuteen oli niin suurta, että säännöllisesti raportoitiin elokuvatähtien osallistumisesta mafiapäälliköiden isännöimiin tapahtumiin sekä väitetysti nauttivan heidän suojeluksestaan. Intiassa yleisesti uskotaan, että Gulshan Kumar oli kieltäytynyt maksamasta kiristysrahoja Dawood Ibrahimille.

Perintö 
Vuonna 2017 T-Series ilmoitti aikovansa tuottaa elämäkerrallisen elokuvan Kumarista nimeltä Mogul – The Gulshan Kumar Story.

Viitteet

Aiheesta muualla 
   
 Gulshan Kumarin murhan kotisivu osoitteessa Rediff.com

Intialaiset liikemiehet
Intialaiset elokuvatuottajat
Intialaiset henkirikosten uhrit
Vuonna 1956 syntyneet
Vuonna 1997 kuolleet